Document ID: 32010R0202

РЕГЛАМЕНТ (ЕС) № 202/2010 НА КОМИСИЯТА
от 10 март 2010 година
за изменение на Регламент (ЕО) № 6/2003 относно разпространението на статистика за автомобилния превоз на товари
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1172/98 на Съвета от 25 май 1998 г. относно статистическите справки при автомобилен превоз на товари (1), и по-специално член 6 от него,
като има предвид, че:
(1)
Целесъобразно е да се използват във възможно най-голяма степен статистическите данни за автомобилния превоз на товари, определени в Регламент (ЕО) № 1172/98, като едновременно с това се съблюдава поверителността на данните за отделните субекти.
(2)
С Регламент (ЕО) № 833/2007 на Комисията (2) за приключване на преходния период, предвиден в Регламент (ЕО) № 1172/98 на Съвета относно статистическите справки при автомобилен превоз на товари е осигурено наличието на подробни данни за отправните и крайните точки както за националния, така и за международния товаропоток в автомобилния транспорт от 2008 г. нататък.
(3)
Необходимо е на държавите-членки да се предоставят данни за националните и международните отправни и крайни точки, за да се допълни статистическият обхват на автомобилния транспорт на национално равнище.
(4)
Изследователите и научната общност като цяло следва да имат достъп за научни цели до данните, предавани на Комисията (Евростат) съгласно Регламент (ЕО) № 1172/98, в съответствие с принципа, предвиден в Регламент (ЕО) № 223/2009 на Европейския парламент и на Съвета (3) относно европейската статистика.
(5)
Поради тази причина Регламент (ЕО) № 6/2003 на Комисията (4) следва да бъде съответно изменен.
(6)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 6/2003 се заменя с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 март 2010 година.

Labels: 12
8
19